På få timer er over 25 sække blevet afleveret på 3Fs kontor i Aalborg tirsdag formiddag. Og poserne kommer fortsat flyvende ind i et rask tempo. - Vi hører ude fra arbejdspladserne, at der kommer endnu mere, så der er vildt gang i den, siger Allan Busk, der er formand for 3F i Aalborg. Poserne indeholder alt fra tøj til personlig pleje - og det skal sendes ned til borgerne i Ukraine. Henvendelser fra ukrainske medlemmer 3F Aalborg har, ligesom flere andre i Nordjylland og i Danmark, valgt at sende nødhjælp til Ukraine, efter de fik henvendelser fra den ukrainske ambassade, deres ukrainske faglige netværk, UFN, og fra deres ukrainske medlemmer. - Vi håber, at folk, der er flygtet fra deres hjem på kort tid, får noget tøj og lignende, for det føler vi os forpligtet til, siger Allan Busk og fortæller, at der i otte andre 3F afdelinger også samles ind til de krigsramte borgere. Samarbejde med ukrainsk ambassadør Flere steder i landet arbejdes der også på at indsamle og sende nødhjælp ned til de ukrainske borgere - både af privatpersoner, organisationer og virksomheder. Ifølge Allan Busk ender nødhjælpen fra 3F hos borgerne i Ukraine, da indsamlingen sker i samarbejde med den ukrainske ambassadør og med de ukrainske medlemmer. - Det ender det rigtige sted og kommer til at hjælpe dem, det er tiltænkt, siger han. Formanden er overvældet Indsamlingen fortsætter rundt omkring blandt 3Fs medlemmer, hvor der løbende afhentes poser til kontoret i Aalborg. Og den store opbakning har gjort indtryk på formanden. - Det er helt vildt. Jeg er faktisk ret overvældet, for jeg var i tvivl om, hvad der egentlig ville komme ind, siger Allan Busk.
3F Aalborg har også meldt sig på banen med en indsamling til Ukraine, efter de fik henvendelser fra blandt andet den ukrainske ambassade og fagforeningens ukrainske medlemmer.